Η Παριζιάνα (ταινία)

Η Παριζιάνα είναι μια ελληνική έγχρωμη μουσική-κωμική ταινία του 1969, σε παραγωγή της Φίνος Φιλμ και σε σενάριο - σκηνοθεσία Γιάννη Δαλιανίδη. Πρωταγωνιστούν οι: Ρένα Βλαχοπούλου, Έρρικα Μπρόγιερ, Κώστας Καρράς, Χρόνης Εξαρχάκος, Δημήτρης Καλλιβωκάς και Βαγγέλης Σειληνός.

 Πλοκή 

Η Πελαγία (Ρένα Βλαχοπούλου) είναι μια συνοικιακή μοδίστρα από τη Νέα Φιλαδέλφεια. Η αδελφή της, η Ελένη (Έρρικα Μπρόγιερ), την προτρέπει να ανοίξει μια μπουτίκ στο Κολωνάκι. Μαζί με δύο φίλους τους, τον γιεγιέ Βαγγέλη (Βαγγέλης Σειληνός) και τον ζωγράφο Λεωνίδα (Χρόνης Εξαρχάκος), που θέλουν να κερδίσουν την καρδιά της Ελένης, φεύγουν για διαφημιστική φωτογράφιση στη Μύκονο, όπου η Πελαγία αυτοπλασάρεται ως διάσημη μοντελίστ από το Παρίσι.

Στο νησί, η Πελαγία γνωρίζει τον Τζιμ Κούφο (Δημήτρης Καλλιβωκάς), έναν πάμπλουτο Ελληνοαμερικανό, τον οποίο αργότερα παντρεύεται. Στη Μύκονο όμως, εμφανίζεται και ο Γιώργος (Κώστας Καρράς), παλιός γνώριμος της Πελαγίας, που έχει βάλει και αυτός στο μάτι την Ελένη, η οποία και τον ερωτεύεται. Και, ενώ η Ελένη αρνείται να φύγει από το νησί, η Πελαγία αναγκάζεται να κρύβεται, για να μην την αναγνωρίσουν. Αργότερα, στο ταξίδι του μέλιτος Πελαγίας-Τζιμ, εκείνος πέφτει κατά λάθος από έναν γκρεμό την ώρα που προσπαθεί να φωτογραφίσει την Πελαγία. Η Πελαγία επιστρέφει στην Αθήνα ως μαυροφορεμένη χήρα, για να κάνει επίδειξη μόδας στη βίλα ενός πλουσίου (Γιώργος Γαβριηλίδης) που λείπει στο εξωτερικό, αλλά που εμφανίζεται αιφνιδίως, όπως και ο άντρας της που θεωρούσε σκοτωμένο.

 Διανομή 
ΗθοποιόςΡόλοςΡένα ΒλαχοπούλουΠελαγία Καραμπουμπούνα («Πελαζί/Ζιζή», μοδίστρα)Χρόνης ΕξαρχάκοςΛεωνίδας («Λεό», ζωγράφος)Βαγγέλης ΣειληνόςΒαγγέλης (γιεγιές)Έρρικα Μπρόγιερ Ελένη Καραμπουμπούνα («Έλεν», μικρή αδελφή Πελαγίας)Κώστας ΚαρράςΓιώργος («Ζορζ», εργάζεται σε μαγαζί με υφάσματα)Δημήτρης ΚαλλιβωκάςΤζιμ Κούφος (Ελληνοαμερικανός επιχειρηματίας)Ρία Δελούτση Πόπη (μνηστή Γιώργου)Γιώργος ΤσιτσόπουλοςΚώστας (φίλος Γιώργου)Γιώργος Γαβριηλίδηςκ. Κουλουνδρής (ιδιοκτήτης βίλας)Ρένα ΠασχαλίδουΣούζη (φίλη & πελάτισσα Πελαγίας)Φίτσα Ντάβουπελάτισσα ΠελαγίαςΕυαγγελία Σαμιωτάκηπελάτισσα ΠελαγίαςΝίκος Πασχαλίδηςκυρ. Γεράσιμος (παντοπώλης)Χρήστος Στύπαςπελάτης στα μπουζούκιαΑνθή Γούναρηγειτόνισσα ΠελαγίαςΔώρα ΛιτινάκηκαλεσμένηΜαίρη Γκότσηπελάτισσα στο μαγαζί που εργάζεται ο ΓιώργοςΝίκος Σκιαδάςρεσεψιονίστ ξενοδοχείουΓιώργος Κάφκαςπελάτης στα μπουζούκια

 Παραγωγή 
Αξίζει να σημειωθεί ότι στην παραπάνω ταινία εμφανίστηκε σε μόνο μία σκηνή ο Κώστας Βουτσάς ως κομπάρσος. Η σκηνή όπου εμφανίστηκε είναι στο ξενοδοχείο της Μυκόνου (στα 25 λεπτά και 35 δευτερόλεπτα της ταινίας), τη στιγμή που η Πελαγία τρέχει να ξεφύγει προκειμένου να μην τη δει ο Γιώργος, με αποτέλεσμα να πέσει πάνω και να πατήσει έναν πελάτη του ξενοδοχείου που κάθεται αμέριμνος σε μια πολυθρόνα διαβάζοντας την εφημερίδα του. Αυτός θα σηκωθεί από τη θέση του και θα αναφωνήσει την μοναδική του ατάκα «Αχ! Ο κάλος μου». Για αυτούς που παρατηρούν τις λεπτομέρειες, η Ρένα Βλαχοπούλου δεν πάτησε ποτέ τον Κώστα Βουτσά.

Το σπίτι που υποτίθεται ότι έμεναν η Πελαγία με την Ελένη, βρίσκεται στην οδό Κρήτης 28, στη Νέα Χαλκηδόνα. Τα γυρίσματα του νησιού πραγματοποιήθηκαν πραγματικά στη Μύκονο.
Κυκλοφορία
Η Παριζιάνα κυκλοφόρησε για πρώτη φορά στις κινηματογραφικές αίθουσες στις 22 Δεκεμβρίου 1969. Με 554.428 εισιτήρια, ήρθε στην έκτη θέση ανάμεσα σε 99 ελληνικές ταινίες της σαιζόν.

 Παραπομπές 

 Βιβλιογραφικές πηγές 
 Ιάσων Τριανταφυλλίδης, Ταινίες για φίλημα: ένα αφιέρωμα στον Φιλοποίμενα Φίνο και τις ταινίες του, εκδ. Εξάντας, Αθήνα, 2000, σελ.173.

 Εξωτερικοί σύνδεσμοι 
 Η Παριζιάνα στην  Ταινιοθήκη της Ελλάδος


Κατηγορία:Ελληνικές ταινίες της δεκαετίας 1960
Κατηγορία:Ταινίες του 1969
Κατηγορία:Ελληνόφωνες ταινίες
Κατηγορία:Ελληνικές μουσικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ